Adică poți vedea coșmelii care stau să cadă și în fața lor cîte un Audi ultimul tip, sînt unii chiar pe strada de alături care vara se mută cu tot cu covoare, canapele, suporturi de întins rufe, jucăriile copiilor de-a dreptul în stradă, unde joacă fotbal, mănîncă semințe și beau bere la PET, sînt case fără perdele la ferestre așa că poți observa din afară o întreagă viață de familie, cu toate dramele ei, niște puștani de cinci-șase ani fură pufuleți de la magazinul Profi din intersecție și îți cer insistent taxă de trecere – 1 leu, cînd te abați pe strada lor, de Sfînta Maria sau alte sărbători religioase importante, mesele se scot tot în stradă, la un soi de garden party cu muzică lăutărească și cu grătare cu mici, îl mai avem și pe nebunul cartierului care în fiecare seară trece cu un par în mînă pe toate aceste străzi și scoate niște strigăte guturale, neinteligibile, stîrnind cîinii de prin curți.